ഏണസ്റ്റീന പെരെസ് ബരാഹോണ

ഏണസ്റ്റീന പെരെസ് ബരാഹോണ (വാൽപാറൈസോ നഗരം, 8 ഓഗസ്റ്റ് 1865 - 1951) ചിലി സർവകലാശാലയിലെ വൈദ്യശാസ്ത്രത്തിലെ ആദ്യ വനിതാ വിദ്യാർത്ഥിനികളിൽ ഒരാളെന്ന നിലയിലും എലോയിസ ദിയാസ് ബിരുദം നേടി ദിവസങ്ങൾക്ക് ശേഷം വൈദ്യശാസ്ത്ര ബിരുദം നേടി ലാറ്റിനമേരിക്കയിലെ രണ്ടാമത്തെ വനിതാ ഫിസിഷ്യൻ എന്ന നിലയിലും അറിയപ്പെടുന്ന ചിലിയൻ ഫിസിഷ്യനും ഫെമിനിസ്റ്റ് ആക്ടിവിസ്റ്റും ആയിരുന്നു.

 വിദ്യാഭ്യാസം 
പെരെസ് ബരാഹോണ സെക്കൻഡറി വിദ്യാഭ്യാസം ലെബ്രൂൺ പിനോഷെ സ്കൂളിൽനിന്ന് നേടി. 1883-ൽ ബാച്ചിലർ ഓഫ് ലെറ്റേഴ്സ് ബിരുദം നേടിയ അവർ, അതേ വർഷം തന്നെ വൈദ്യശാസ്ത്ര പഠനം ആരംഭിച്ചു. 1887 ജനുവരിയിൽ, അവൾക്ക് ഫിസിഷ്യൻ, സർജൻ ബിരുദവും പദവിയും ലഭിച്ചു. 1888-ൽ ബെർലിനിലേക്ക് പോയ ബരാഹോണ ഫ്രെഡറിക് വിൽഹെം യൂണിവേഴ്സിറ്റിയിൽ (ഇപ്പോൾ ഹംബോൾട്ട് യൂണിവേഴ്സിറ്റി ഓഫ് ബെർലിൻ എന്നറിയപ്പെടുന്നു) പ്രവേശിച്ചു. പുരുഷന്മാരോടൊപ്പം അവർ ക്ലാസെടുത്തിരുന്നുവെങ്കിലും മറ്റ് വിദ്യാർത്ഥികൾ അവളെ കാണാതിരിക്കാനായി അഡ്മിനിസ്ട്രേറ്റർമാർ അവർക്കിടയിൽ ഒരു തിരശീല സ്ഥാപിച്ചിരുന്നു. യൂണിവേഴ്സിറ്റിയിൽ വൈദ്യശാസ്ത്രം അഭ്യസിച്ച ആദ്യ വനിതയായിരുന്നു അവർ. രണ്ട് വർഷത്തിന് ശേഷം ഉപരിപഠനനത്തിനായി അവർ ഫ്രാൻസിലെ പാരീസിലേക്ക് പോയി.

 കരിയർ 
1894-ൽ പെരെസ് ബരാഹോണ ചിലിയിലേക്ക് മടങ്ങിപ്പോയി. സാൻ ബോർജ ഹോസ്പിറ്റലിൽ വൈദ്യശാസ്ത്രത്തിൽ പ്രായോഗിക പരിശീലനം നടത്തിയ അവർ പ്രസിഡന്റ് ജോസ് മാനുവൽ ബൽമസെഡയുടെ അഭ്യർത്ഥനപ്രകാരം വിദ്യാർത്ഥികൾക്ക് ക്ലാസുകൾ എടുക്കുകയും ചെയ്തു. 1910-ൽ യൂറോപ്പിലേക്ക് മറ്റൊരു യാത്ര നടത്തിയ ബരാഹോണ, 1910-ൽ ലീപ്സിഗ് നഗരത്തിൽ തന്റെ പുസ്തകംമായ കോംപെൻഡിയോ ഡി ഗിനെക്കോളോജിയ പ്രസിദ്ധീകരിച്ചു. ജർമ്മനിയിൽ ആയിരിക്കുമ്പോൾ, ബെർലിനിലെ മെഡിക്കൽ അക്കാദമി അവരെ ഒരു ഓണററി അംഗമായി നിയമിച്ചു. തെക്കേ അമേരിക്കയിൽ നിന്ന് ഇത്തരത്തിൽ അംഗമാകുന്ന ആദ്യത്തെ വ്യക്തിയായിരുന്നു അവർ.

തന്റെ കരിയറിലുടനീളം, സ്ത്രീകളുടെ ആരോഗ്യത്തിലും വ്യക്തിശുചിത്വത്തിലും പ്രത്യേക താൽപര്യം കാണിക്കുകയും സ്ത്രീകളുടെ വിദ്യാഭ്യാസത്തിനായി വാദിക്കുകയും ചെയ്തു. ഒരു ലക്ചർ സർക്കിൾ, വിമൻസ് ക്ലബ്, ചിലിയൻ റെഡ് ക്രോസ് എന്നിവയുടെ ഭാഗമായിരുന്ന അവർ, കൂടാതെ സർവ്വകലാശാലയിലെ സ്ത്രീകൾക്കായി ഒരു അസോസിയേഷനും സ്ഥാപിച്ചു. പൊതുജനാരോഗ്യത്തിലും ശുചിത്വത്തിലുമുള്ള അവരുടെ താൽപ്പര്യവുമായി ബന്ധപ്പെട്ട്, മദ്യപാനത്തെക്കുറിച്ചും അത് ചിലിയക്കാരെ എങ്ങനെ ബാധിക്കുമെന്നതിനെക്കുറിച്ചും അവർക്ക് ആശങ്കയുണ്ടായിരുന്നു.

അവരുടെ മരണത്തിന് വർഷങ്ങൾക്ക് ശേഷം, എലീന കഫറേനയുടെ ഒരു പ്രസംഗം ഉൾപ്പെടെ, ചിലിയൻ വിമൻസ് യൂണിയൻ (La Unión Chilena De Mujeres) അവരുടെ ബഹുമാനാർത്ഥം ഒരു പ്രത്യേക മീറ്റിംഗ് വിളിച്ചുകൂട്ടി. തെക്കേ അമേരിക്കയിലെ സ്ത്രീകൾക്കായി വൈദ്യശാസ്ത്ര മേഖല തുറന്നുകൊടുത്തതിനും ഫെമിനിസ്റ്റ് വാദത്തിനും അവർ അവളെ ആദരിച്ചു.

 അവലംബം